ՀԻՄՆԱՎՈՐՈՒՄ

««ԽԱՐԲԵՐԴԻ ՄԱՍՆԱԳԻՏԱՑՎԱԾ ՄԱՆԿԱՏՈՒՆ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ ՎԵՐԱՆՎԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՆՈՅԵՄԲԵՐԻ 28-Ի N 1907-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1․ Ընթացիկ իրավիճակը և իրավական ակտի ընդունման անհրաժեշտությունը
«Սոցիալական աջակցության մասին» օրենքի (այսուհետ` Օրենք) 26-րդ հոդվածի 4-րդ մասը սահմանում է, որ բնակչության սոցիալական պաշտպանության հաստատություններն ապահովում են երկարաժամկետ կամ որոշակի ժամկետով կացարանով, տրամադրում են շուրջօրյա խնամք երեխաներին կամ օրենսդրությամբ սահմանված դեպքերում՝ առանց ծնողական խնամքի մնացած երեխաների թվին պատկանող անձանց կամ տարեց կամ հաշմանդամություն ունեցող անձանց կամ սույն հոդվածով նախատեսված այլ անձանց: 
Միաժամանակ ՀՀ կառավարության 2025 թվականի նոյեմբերի 14-ի N 1614-Ն և 1613-Ն որոշումներով սահմանված են, թե բնակչության սոցիալական պաշտպանության հաստատություններն ինչ տիպերի կարող են լինել: 
Մասնավորապես՝
1. ՀՀ կառավարության 2025 թվականի նոյեմբերի 14-ի N 1614-Ն որոշմամբ հասստատված հավելվածի 9-րդ կետի համաձայն՝ բնակչության սոցիալական պաշտպանության հաստատությունը անձանց կացարանով ապահովման և շուրջօրյա խնամքի տրամադրման կենտրոն է և լինում է՝
1) ընդհանուր տիպի` տարեց կամ հաշմանդամություն ունեցող, այդ թվում՝ համապատասխան դեղեր չգործածող, վարքային խանգարում չունեցող, անգործունակ չճանաչված թեթև կամ միջին աստիճանի մտավոր խնդիրներ ունեցող անձանց համար.
2) մասնագիտացված` տարեց կամ հաշմանդամություն ունեցող, այդ թվում՝ համապատասխան դեղեր գործածող, վարքային խանգարում ունեցող թեթև կամ միջին աստիճանի մտավոր, ինչպես նաև հոգեկան և վարքային այլ խանգարումներ ունեցող անձանց համար:
2. ՀՀ կառավարության 2025 թվականի նոյեմբերի 14-ի N 1613-Ն որոշման N 1 hավելվածի 6-րդ կետի համաձայն՝ բնակչության սոցիալական պաշտպանության հաստատություններն ապահովում են երկարաժամկետ կամ որոշակի ժամկետով կացարանով, տրամադրում են շուրջօրյա լրիվ խնամք կյանքի դժվարին իրավիճակում հայտնված երեխաներին, այդ թվում՝ օրենսդրությամբ սահմանված դեպքերում առանց ծնողական խնամքի մնացած երեխաներին կամ նրանց թվին պատկանող անձանց: Բնակչության սոցիալական պաշտպանության հաստատությունները, սույն հավելվածի իմաստով, լինում են՝
1) ընդհանուր տիպի, որոնք նախատեսված են առանց ծնողական խնամքի մնացած երեխաների և օրենսդրությամբ սահմանված դեպքերում առանց ծնողական խնամքի մնացած երեխաների թվին պատկանող անձանց՝ ներառյալ ֆունկցիոնալության թեթև և միջին աստիճանի սահմանափակումներ ունեցող առանց ծնողական խնամքի մնացած երեխաների և առանց ծնողական խնամքի մնացած երեխաների թվին պատկանող անձանց համար.
2) մասնագիտացված, որոնք նախատեսված են կենտրոնական նյարդային համակարգի օրգանական ու ֆունկցիոնալ ծանր ախտահարումներ ունեցող առանց ծնողական խնամքի մնացած երեխաների և օրենսդրությամբ սահմանված դեպքերում առանց ծնողական խնամքի մնացած երեխաների թվին պատկանող անձանց համար.
3) երեխայի և ընտանիքի աջակցության կենտրոն, որը ներառում է ցերեկային խնամքի բաղադրիչ՝ նախատեսված կյանքի դժվարին իրավիճակում հայտնված երեխաների և նրանց ընտանիքների համար, և շուրջօրյա խնամքի բաղադրիչ՝ նախատեսված կյանքի դժվարին իրավիճակում հայտնված երեխաների և նրանց օրինական ներկայացուցիչների համար: Շուրջօրյա խնամքի բաղադրիչի դեպքում ապահովվում է որոշակի ժամկետով կացարան, շուրջօրյա լրիվ խնամք կյանքի դժվարին իրավիճակում հայտնված և համապատասխան խնամքի կարիք ունեցող երեխաների համար:
Այսպիսով, նախագծով անհրաժեշտ է վերանայել բնակչության սոցիալական պաշտպանության մասնագիտացված հաստատությունում խնամք ստանալու իրավունք ունեցող անձանց շրջանակը՝ այն համապատասխանեցնելով «Սոցիալական աջակցության մասին» օրենքի 26-րդ հոդվածի 4-րդ մասով և վերը նշված՝ ՀՀ կառավարության որոշումներով նախատեսված իրավակարգավորումներին: Միաժամանակ անհրաժեշտ է ապահովել գործող իրավական ակտում կիրառվող եզրութաբանության միասնականությունը և համապատասխանեցնել օգտագործվող հասկացությունները սոցիալական աջակցության ոլորտը կարգավորող օրենսդրության պահանջներին:
2․ Առաջարկվող կարգավորման բնույթը, կարգավորման նպատակը, ակնկալվող արդյունքները
2.1. «Խարբերդի մասնագիտացված մանկատուն» ՊՈԱԿ-ի խնամարկյալների տարիքային շեմի վերանայման և վերափոխման անհրաժեշտությունը բխում է ՀՀ աշխատանքի և բարեկեցության նախարարության կողմից իրականացվող՝ նախարարության ենթակայությամբ գործող պետական ոչ առևտրային կազմակերպությունների գործունեության օպտիմալացման քաղաքականությունից։ Վերջինս միտված է սոցիալական խնամքի և պաշտպանության համակարգի արդիականացմանը, ծառայությունների արդյունավետության բարձրացմանը և շահառուների կարիքներին համապատասխան ծառայությունների ապահովմանը։
Սոցիալական պաշտպանության համակարգում իրականացվող բարեփոխումների շրջանակներում կարևորվում է տարբեր սոցիալական խնամքի հաստատությունների գործառույթների հստակեցումը և շահառուների տարիքային խմբերի առավել նպատակային բաշխումը՝ ապահովելու համար յուրաքանչյուր խմբի առանձնահատուկ կարիքներին համապատասխան մասնագիտացված խնամք և աջակցություն։ Այս համատեքստում «Խարբերդի մասնագիտացված մանկատուն» ՊՈԱԿ-ում խնամարկյալների տարիքային շեմի վերանայումը հնարավորություն կտա առավել արդյունավետ կազմակերպել հաստատության գործունեությունը, հստակեցնել շահառուների շրջանակը և բարելավել խնամքի, վերականգնողական ու սոցիալական ծառայությունների տրամադրման գործընթացը։ Արդյունքում ակնկալվում է բարձրացնել սոցիալական ծառայությունների հասանելիությունն ու որակը, ինչպես նաև նպաստել շահառուների սոցիալական ներառման և կյանքի որակի բարելավմանը։
2.2. Նախագծի ընդունմամբ կհստակեցվի ««Խարբերդի մասնագիտացված մանկատուն» պետական ոչ առևտրային կազմակերպության նպատակը, խնամվողների շրջանակը և հստակ կամրագրվի, որ «Խարբերդի խնամքի կենտրոն» պետական ոչ առևտրային կազմակերպության հիմնական նպատակը կենտրոնական նյարդային համակարգի օրգանական ու ֆունկցիոնալ ծանր ախտահարումներ ունեցող առանց ծնողական խնամքի մնացած 16-18 տարեկան երեխաների և օրենսդրությամբ սահմանված դեպքերում առանց ծնողական խնամքի մնացած երեխաների թվին պատկանող անձանց, ինչպես նաև տարեց կամ հաշմանդամություն ունեցող, այդ թվում՝ համապատասխան դեղեր գործածող, վարքային խանգարում ունեցող թեթև կամ միջին աստիճանի մտավոր, ինչպես նաև հոգեկան և վարքային այլ խանգարումներ ունեցող անձանց շուրջօրյա լրիվ խնամքով և երկարաժամկետ կամ որոշակի ժամկետով կացարանով ապահովումն է: Կազմակերպության նպատակի փոփոխությամբ պայմանավորված՝ կվերանայվի նաև կազմակերպության անվանումը. մասնավորապես այն կվերանավանվի «Խարբերդի խնամքի կենտրոն» ՊՈԱԿ-ի: Կընդլայնվի նաև կազմակերպության կողմից իրականացվող ձեռնարկատիրական գործունեության տեսակները. մասնավորապես դրանց շարքում կլրացվեն «շուրջօրյա, կարճաժամկետ, ցերեկային խնամքի, վերականգնողական, խորհրդատվական և այլ մասնագիտացված սոցիալական վճարովի ծառայությունների տրամադրումը, զարգացնող թերապիաների (լոգոպեդի, հոգեբանի, հատուկ մանկավարժի, ադապտիվ ֆիզկուլտուրայի, էրգոթերապիայի, հիպոթերապիայի) վճարովի ծառայությունները:
Միաժամանակ, հարկ է նշել, որ այն հանգամանքը, որ ՊՈԱԿ-ի կողմից իրականացվող ձեռնարկատիրական գործունեության առանձին ուղղություններ կարող են բովանդակային առումով համընկնել ՊՈԱԿ-ի հիմնական գործունեության ուղղությունների հետ, ինքնին չի կարող հանդիսանալ տվյալ գործունեության իրականացման իրավական արգելք։
Մասնավորապես, «Պետական ոչ առևտրային կազմակերպությունների մասին» օրենքի 6-րդ հոդվածի 1-ին մասի համաձայն՝ պետական կազմակերպությունը ձեռնարկատիրական գործունեությամբ կարող է զբաղվել օրենքով կամ հիմնադրի որոշմամբ ուղղակիորեն նախատեսված դեպքերում և գործունեության տեսակներով։ Հետևաբար, օրենսդիրը ՊՈԱԿ-ի հիմնական գործունեության և ձեռնարկատիրական գործունեության միջև պարտադիր տարանջատում չի սահմանում այն իմաստով, որ ձեռնարկատիրական գործունեության տեսակը չի կարող համընկնել կամ առնչվել կազմակերպության հիմնական գործունեության ուղղություններին։
Ընդհակառակը, եթե տվյալ ձեռնարկատիրական գործունեության տեսակը հիմնադրի որոշմամբ ուղղակիորեն նախատեսված և թույլատրված է, ապա դրա՝ ՊՈԱԿ-ի հիմնական գործունեության ուղղությունների հետ բովանդակային կամ առարկայական համընկնումը ինքնին չի կարող հիմք հանդիսանալ այն արգելելու կամ որպես օրենքին հակասող գործունեություն որակելու համար։
Այս առումով վճարովի խնամքի, վերականգնողական, խորհրդատվական և զարգացնող թերապիաների ծառայությունների մատուցումը կարող է միաժամանակ առնչվել ՊՈԱԿ-ի հիմնական գործունեության նպատակներին և հանդիսանալ օրենքով նախատեսված կարգով թույլատրված ձեռնարկատիրական գործունեության տեսակ։ Որոշիչ նշանակություն ունի ոչ թե այն հանգամանքը, թե տվյալ ծառայությունը համընկնում է ՊՈԱԿ-ի հիմնական գործունեության ուղղության հետ, այլ այն, թե արդյոք դրա իրականացումը համապատասխանաբար նախատեսված և թույլատրված է հիմնադրի որոշմամբ։
3․ Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ աշխատանքի և բարեկեցության նախարարության կողմից։
4․ Նախագծի ընդունման դեպքում լրացուցիչ ֆինանսական միջոցների անհրաժեշտության, պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին
Նախագծի ընդունման կապակցությամբ աշխատավարձի մասով հավելյալ ֆինանսական միջոցների պահանջ չի առաջանում, մասնավորապես․
[bookmark: _GoBack]2026թ․-ի համար կնքված դրամաշնորհի հատկացման պայմանագրի շրջանակներում աշխատավարձի ֆոնդը 255,84 հաստիքային միավորով կազմում է 929,325.4 հազ․ դրամ, իսկ ՀՀ աշխատանքի և բարեկեցության նախարարի հրամաններով սահմանված չափորոշիչներին անցնելու դեպքում կկազմի 257,74 հաստիքային միավոր՝ 923,411.0 հազ․ դրամ կամ 5,914.39 հազ․ դրամով պակաս։ 2027թ․-ին 257,74 հաստիքային միավորով աշխատավարձի ֆոնդը կկազմի 968,467.4 հազ․ դրամ կամ 2026թ․-ի բյուջեի համեմատ՝ 20,308.81 հազ․ դրամով պակաս։ Հաշվարկը կցվում է։
Միաժամանակ, ՄԺԾԾ 2027-2029 թթ․ համար նախատեսված ֆինանսական չափաքանակը ակտուալ է հանդերձանքի, սննդի, մաքրիչ նյութերի մասով։ «Խարբերդի մասնագիտացված մանկատուն» ՊՈԱԿ-ի կանոնադրության համաձայն՝ այստեղ կարող էին խնամվել նաև 18+ տարիքի անձինք, և ներկայում շահառուների ճնշող մեծամասնությունը 18+ տարիքի են, և այս համատեքստում կիրառելի էին ինչպես երեխաների, այնպես էլ մեծահասակների համար սահմանված չափորոշիչները, հետևաբար սննդի, հանդերձանքի չափաքանակները սահմանվել են և՛ երեխաների, և՛ մեծահասակների համար և սույն նախագծի ընդունումը էական ֆինանսական փոփոխության չի հանգեցնելու։
5․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2026-2031թթ. ծրագիր, ոլորտային և/կամ այլ ռազմավարություններ
Նախագծի ընդունումը բխում է Կառավարության 2026-2031 թթ. ծրագրի «Աշխատանք և սոցիալական պաշտպանություն» 5-րդ գլխի դրույթներից։
Մասնավորապես, աշխատանքի և սոցիալական պաշտպանության պետական քաղաքականության նպատակն է նպաստել մարդու և ընտանիքի բարեկեցությանը, կանխարգելել և կառավարել կյանքի բոլոր փուլերում կյանքի դժվարին իրավիճակների առաջացման ռիսկերը։ Սոցիալական պաշտպանության հասցեական համակարգը կարևոր նախապայման է յուրաքանչյուր անձի արժանապատիվ կյանքի, սոցիալական ներառման և հավասար հնարավորությունների ապահովման համար։

